
NACRT ZAKONODAVNE REZOLUCIJE EUROPSKOG PARLAMENTA
o nacrtu odluke Vijeća o sklapanju, u ime Unije, Sporazuma između Kanade i Europske unije o prijenosu i obradi podataka iz evidencije podataka o putnicima
(08897/2024 – C10‑0125/2024 – 2024/0051(NLE))
(Suglasnost)
Europski parlament,
–	uzimajući u obzir Nacrt odluke Vijeća (08897/2024),
–	uzimajući u obzir Sporazum između Kanade i Europske unije o prijenosu i obradi podataka iz evidencije podataka o putnicima (08896/2024),
–	uzimajući u obzir zahtjev Vijeća za davanje suglasnosti u skladu s člankom 16. stavkom 2., člankom 87. stavkom 2. točkom (a) i člankom 218. stavkom 6., drugim podstavkom, točkom (a) podtočkom v. Ugovora o funkcioniranju Europske unije (C10-0125/2024),
–	uzimajući u obzir članak 107. stavke 1. i 4. te članak 117. stavak 7. Poslovnika,
[bookmark: _GoBack]–	uzimajući u obzir preporuku Odbora za građanske slobode, pravosuđe i unutarnje poslove (A10‑0000/2025),
1.	daje suglasnost za sklapanje sporazuma;
2.	nalaže svojem predsjedniku da stajalište Parlamenta proslijedi Vijeću, Komisiji te vladama i parlamentima država članica i Kanade.

a. Kontekst
Ovaj postupak suglasnosti odnosi se na nacrt odluke Vijeća o sklapanju Sporazuma između Kanade i Europske unije o prijenosu i obradi podataka iz evidencije podataka o putnicima (PNR). 
Europski parlament zatražio je mišljenje Suda Europske unije o tome je li spomenuti Sporazum s Kanadom o PNR-u iz 2014. u skladu s Ugovorima EU-a i Poveljom Europske unije o temeljnim pravima. Sud je 26. srpnja 2017. dao Mišljenje br. 1/15, u kojem je naveo da se predviđeni Sporazum o PNR-u između Kanade i EU-a ne može sklopiti u tom obliku jer niz njegovih odredaba nije u skladu s temeljnim pravima koja priznaje EU. Nakon tog mišljenja EU i Kanada otvorili su nove pregovore s ciljem potpisivanja novog sporazuma u skladu sa zahtjevima Suda.
Pregovori o toj verziji Sporazuma započeli su 2018., a nakon zaključenja pregovora 2023. konačni nacrt teksta proslijeđen je Vijeću i Europskom parlamentu. Europska komisija objavila je 4. ožujka 2024. dva prijedloga odluka Vijeća o potpisivanju i sklapanju, u ime Europske unije, Sporazuma između Kanade i Europske unije o prijenosu i obradi podataka iz evidencije podataka o putnicima (PNR).
Provedeno je savjetovanje s Europskim nadzornikom za zaštitu podataka (EDPS) koji je 29. travnja 2024. dao Mišljenje br. 15/2024 u kojem je zaključio da nacrt sporazuma sadržava zaštitne mjere potrebne za njegovu usklađenost s Poveljom o temeljnim pravima, u skladu s Mišljenjem br. 1/15 Suda EU-a. Mišljenje je sadržavalo i niz preporuka o provedbi ovog Sporazuma. 
b. Stajalište izvjestitelja
Izvjestitelj smatra da je sklapanje međunarodnog sporazuma o uspostavi jasnog pravnog okvira za razmjenu podataka iz PNR-a s Kanadom važan korak naprijed u naporima EU-a u sprečavanju, otkrivanju, istrazi i kaznenom progonu teških kaznenih djela i terorizma. 
Izvjestitelj također uvažava važan rad koji je u prošlosti obavio Europski parlament, uključujući i rad njegove bivše izvjestiteljice za ovaj postupak, Sophie In ‘t Veld, kojim je osigurala da ovaj Sporazum bude u skladu sa standardima EU-a o poštovanju Ugovorâ, Povelje EU-a o temeljnim pravima, kao i nedavnih presuda Suda Europske unije.
Prema najnovijim izvješćima Europola[footnoteRef:1], samo je 2023. u državama članicama EU-a izvedeno ukupno 120 terorističkih napada, što svjedoči o razmjerima terorizma u EU-u danas i potrebi da se tijelima nadležnima za borbu sa spomenutim problemom osiguraju svi dostupni alati za sprečavanje takvih napada. Prikupljanje i analiza podataka iz PNR-a nadležnim tijelima može pružiti važne informacije za otkrivanje sumnjivih obrazaca putovanja i identificiranje pomagača kriminalaca i terorista te im pružiti potporu u istrazi i kaznenom progonu počinitelja u predmetima u kojima su počinjene nezakonite radnje. Izvjestitelj je uvjeren u potrebu da se omogući međunarodna policijska i pravosudna suradnja, i to posebno kada je riječ o Kanadi, pouzdanom i sigurnom međunarodnom partneru EU-a. [1:  Izvješće Europola o stanju i trendovima u području terorizma u EU-u za 2024.] 

Izvjestitelj uvažava činjenicu da obrada podataka o imenima putnika predstavlja zadiranje u privatnost putnika i njihovo pravo na podatke te smatra da je ova ograničena i strogo regulirana intervencija tijela za izvršavanje zakonodavstva nužna i razmjerna s obzirom na važnu ulogu koju međunarodna razmjena i analiza podataka iz PNR-a mogu imati u borbi protiv teških transnacionalnih kaznenih djela i terorizma. 
S obzirom na pozitivno mišljenje Europskog nadzornika za zaštitu podataka i uzimajući u obzir presudu Suda iz 2022. kojom se potvrđuje pravni okvir Unije o obradi podataka iz PNR-a, izvjestitelj je uvjeren u ciljeve ovog Sporazuma i jamstva koja on sadržava. Izvjestitelj izražava posebno zadovoljstvo činjenicom da Sporazum uključuje zaštitne mjere koje se odnose na nediskriminaciju, zadržavanje i sigurnost podataka, nadzor, transparentnost i informiranje putnika, individualni pristup podacima iz PNR-a i njihovo ispravljanje te upravnu i sudsku zaštitu. 
Izvjestitelj naglašava da očekuje da će se ovaj Sporazum primjenjivati uz strogo poštovanje tih zaštitnih mjera, sudske prakse Suda EU-a i preporuka Europskog nadzornika za zaštitu podataka. Izvjestitelj stoga podsjeća Komisiju da tijekom preispitivanja predviđenih Sporazumom posebnu pozornost posveti tim aspektima, kao i ostvarivanju prava ispitanika. 
Zaključno, izvjestitelj smatra da je sklapanje ovog Sporazuma pozitivan pomak u borbi protiv teških kaznenih djela i terorizma, uz zadržavanje potrebnih ograničenja i zaštitnih mjera kako bi se osiguralo poštovanje temeljnih prava putnika. 
S obzirom na navedeno, izvjestitelj preporučuje da Parlament prihvati nacrt odluke Vijeća.

